Document ID: 32009R1079

UREDBA KOMISIJE (ES) št. 1079/2009
z dne 10. novembra 2009
o določitvi roka za vložitev zahtevkov za pomoč za zasebno skladiščenje prašičjega mesa iz Uredbe (ES) št. 1278/2008
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 43(a) in (d) v povezavi s členom 4 Uredbe,
ob upoštevanju naslednjega:
(1)
Pomoč za zasebno skladiščenje je odobrena na podlagi Uredbe Komisije (ES) št. 1278/2008 z dne 17. decembra 2008 o sprejetju nujnih ukrepov za podporo trga prašičjega mesa v obliki pomoči za zasebno skladiščenje na Irskem (2). Pomoč je odobrena zaradi izjemnih okoliščin decembra 2008, ki so jih v sektorju prašičjega mesa na Irskem povzročile ugotovitve povišanih vrednosti polikloriranih bifenilov (PCB) v prašičjem mesu s poreklom na Irskem. Stanje se je od takrat spremenilo, zato ukrepi niso več potrebni.
(2)
Pomoč za zasebno skladiščenje prašičjega mesa je zato treba ukiniti in določiti rok za vložitev zahtevkov.
(3)
Da se ne bi pojavile špekulacije, mora Uredba začeti veljati na dan njene objave, rok pa mora biti naslednji dan po začetku veljavnosti.
(4)
Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Rok za vložitev zahtevkov za pomoč za zasebno skladiščenje prašičjega mesa iz Uredbe (ES) št. 1278/2008 je 13. november 2009.
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 10. novembra 2009

Labels: 3
18
17
6